Akuselathemba Lokuthi AbeZimbabwe Bazathola Ingwalo Zokuhlala Kwele South Africa Umnyaka Ungakapheli
Ihofisi kaMnu Tobaiwa Mudede ithi ayisoze yenelise ukupha izizalwane zalo amapassports u December 31 engakafiki
Ihofisi ka Registrar General ithi kayisoze yenelise ukupha izizalwane zonke zeZimbabwe ezihlala kweleSouth Africa ingwalo zokuhambisa umhlaka 31 Mpalakazi engakafiki. Ilanga leli libekwe nguhulumende weSouth Africa esithi uzaxotsha bonke abazakwehluleka ukuthola ingwalo zokuhlala kulelo lizwe ekuqaleni komnyaka ozayo. Ekhuluma edale lephalamende ngoMvulo uMnumzana Tobaiwa Mudede uthe akaboni ihofisi yakhe isenelisa ukunika izizalwane zeZimbabwe amapassports okuthi zidinge ingwalo zokuhlala kwele South Africa umnyaka ungakapheli. Ngenyanga kaMpandula uhulumende weSouth Africa usungule uhlelo lokupha izizalwane zeZimbabwe ingwalo zokuhlala kulelolizwe. Ingwalo lezi ngezeminyaka emine. Kodwa ukuthi oweZimbabwe athole lezingwalo kumele abe lepassport yeZimbabwe. Ihofisi kaRegistrar general ise izisebenzi zayo kweleSouth Africa ukuyakupha izizalwane zeZimbabwe amapassport. UMudede uthi kusiyafika ekupheleni kwenyanga kaMfumfu abantu inkulungwane ezingamakhulu ayisikhombisa lamakhulu amahlanu 7,500 besebethole amapassports. Kunjalo nje inhlanganiso ebona ngezeziphepheli eye International Organisation for Migration ithi isilungiselela ukwamukela izizalwane zeZimbabwe ezilakho ukuxotshwa kwele South Africa uma zingehluleka ukuthola ingwalo zokuhlala kulelo lizwe. UBrenda Moyo weStudio 7 ukhulume lonobhala webandla leMDC elikhokhelwa nguMnumzana Arthur Mutambara uMnumzana Ngqabutho Dube othi uhulumende weSouth Africa ukhanya engazimiselanga ukutshedisela phambili ilanga lapha okuphela khona uhlelo lokubhalisa izizalwane zeZimbabwe.